Full Gear (2019)
עלילות

האירוע כלל קרבות שנבעו מעלילות מתוסרטות במהלך התקופה שעד לקיום האירוע. העלילות הופקו דרך סדרת היוטיוב, Being The Elite אשר משודרת בערוץ הרשמי של היאנג באקס ובתוכניות השבועיות Dynamite ו-Dark.
באירוע Double or Nothing, ג'ון מוקסלי הגיע מהקהל ותקף את כריס ג'ריקו וקני אומגה. האחרון השיב מלחמה כאשר השניים התקוטטו ביניהם באזור רמפת הכניסה לאולם, שם מוקסלי ביצע על אומגה את מהלך ה-Standing Fireman's Carry Takeover, וכך האירוע הסתיים. קרב בין השניים נקבע לאירוע All Out, לעומת זאת, הקרב התבטל עקב פציעה בכתפו של מוקסלי. ב-4 בספטמבר, הקרב שתוכנן בין השניים חודש ויתקיים באירוע Full Gear. ב-9 באוקטובר בתוכנית Dynamite, בסיום הקרב של מוקסלי נגד שון ספירס, אומגה הגיע ועמד על רמפת הכניסה לאולם עם מטאטא ואלת בייסבול, שניהם עטופים בגדר תיל. אומגה זרק את אלת הבייסבול לכיוון מוקסלי, אך פאק הגיח לפתע ותקף את אומגה מאחור בעזרת כיסא. מוקסלי לא ניצל את העובדה שאומגה היה מחוסר הכרה על הרצפה, כשרצה קרב הוגן ביניהם, ולכן זרק את אלת הבייסבול והלך אל מאחורי הקלעים. ב-30 באוקטובר בתוכנית Dynamite, נודע שהקרב בין השניים הפך לקרב ללא סנקציות.
באירוע All Out, כריס ג'ריקו ניצח את אדם פייג' והפך לאלוף העולם הראשון של AEW, בעוד שבקרב אחר באירוע, קודי ניצח את שון ספירס, ובכך שיפר את מאזן קרבות היחידים שלו לשני ניצחונות ותיקו אחד. בעקבות מאזנו החיובי של קודי, נקבע שהוא יתחרה נגד כריס ג'ריקו על אליפות העולם של AEW באירוע Full Gear. ב-29 באוקטובר, AEW הודיעו שהקרב יכלול פאנל שופטים אשר ישבו מחוץ לזירה ויקבעו את המנצח בקרב במקרה של תיקו לאחר חריגה מגבולות הזמן המוקצב. ב-6 בנובמבר בתוכנית Dynamite, קודי הצהיר שאם הוא לא ינצח בקרב שלו באירוע Full Gear, הוא לעולם לא יוכל לקבל קרב על אליפות העולם של AEW.
באירוע All Out, סנטנה ואורטיז ערכו את הופעת הבכורה שלהם בארגון AEW, כשתקפו את היאנג באקס (מאט ג'קסון וניק ג'קסון) לאחר הקרב של האחרונים נגד הלוצ'ה בראדרס. במהלך תוכנית הבכורה של Dynamite ב-2 באוקטובר, סנטנה ואורטיז חברו לשורותיו של אלוף העולם של AEW, כריס ג'ריקו, וביחד הם ניצחו בקרב שלושה נגד שלושה את The Elite (קני אומגה והיאנג באקס). לאחר מכן, נודע שסנטנה ואורטיז הצטרפו לקבוצת The Inner Circle בראשותו של כריס ג'ריקו, לצד סמי גווארה וג'ייק הייגר, כשבאותה התוכנית הם איתגרו את היאנג באקס לקרב זוגות באירוע Full Gear, אתגר שהיאנג באקס נענו בחיוב.
באירוע Double or Nothing, אדם פייג' היה אמור להתחרות נגד פאק, אך עקב "הבדלים יצירתיים" עם הארגון Dragon Gate, שבו פאק התאבק ושימש כאלוף המכהן באותה התקופה, הקרב בוטל. לאחר שהבדלים אלו הוסדרו, פאק ערך את הופעת הבכורה שלו ב-AEW באירוע All Out, כשניצח את קני אומגה לאחר שגרם לו להתעלף עקב מהלך ההכנעה שלו, הברוטלייזר. במהלך ראיון של פייג' לאחר האירוע, הוא נקטע על ידי פאק, שאמר שהוא ישיג את נקמתו נגד פייג'. קרב בין השניים נקבע ל-2 באוקטובר במסגרת תוכנית הבכורה השבועית של הארגון, המוכרת בשם Dynamite, ובו פאק ניצח. ב-16 באוקטובר, פייג' וקני אומגה ניצחו בקרב זוגות את פאק וג'ון מוקסלי. לאחר מכן, קרב נוסף בין השניים נקבע לאירוע Full Gear.
ב-30 באוקטובר בתוכנית Dynamite,‏ SoCal Uncensored (פרנקי קאזריאן וסקורפיו סקיי) ניצחו את הלוצ'ה בראדרס (פנטגון ג'וניור וריי פיניקס) והפכו לאלופי הזוגות הראשונים בתולדות AEW. שבוע לאחר מכן, נודע ש-SCU יגנו על אליפות הזוגות בקרב משולש נגד הלוצ'ה בראדרס ופרייבט פארטי (אייזיאה קאסידי ומארק קוון), לאחר שהאחרונים השיגו את הזכות להתווסף לקרב עקב ניצחונם על הדארק אורדר (איוול אונו וסטו גרייסון).
ב-6 בנובמבר בתוכנית Dynamite, ריהו הייתה אמורה להגן על אליפות הנשים של AEW נגד המאמנת שלה לשעבר, אמי סאקורה. במקום זאת, באותו הערב, סאקורה חברה לשורותיה של ג'יימי הייטר וביחד הם ניצחו את ריהו ושאנה, כשסאקורה היא זו שהצמידה את ריהו לניצחון.
ב-7 בנובמבר בתוכנית AEW Countdown: Full Gear, נודע שג'ואי ג'נלה יתחרה נגד שון ספירס באירוע.
במהלך המופע המקדים לאירוע Fight for the Fallen, בי פריסטלי ושוקו נאקאג'ימה ניצחו את בריט בייקר וריהו, כשבמהלך הקרב פריסטלי גרמה לבייקר לזעזוע מוח עקב בעיטה שהאחרונה ספגה בראשה. במהלך המופע המקדים לאירוע All Out, בייקר הדיחה את פריסטלי מקרב הקזינו באטל רויאל אשר קבע את אחת המשתתפות שתשתתפנה בקרב היחידים על אליפות הנשים של AEW. בתגובה, פריסטלי עזרה לניילה רוז להדיח את בייקר וכתוצאה מכך לנצח בקרב. ב-5 בנובמבר בתוכנית Dark, נודע שבייקר ופריסטלי יתחרו ביניהן בקרב יחידים במסגרת המופע המקדים לאירוע Full Gear.